**Notă informativă**

la proiectul Hotărîrii Guvernului „**Cu privire la aprobarea Regulamentului sanitar privind buna practică de fabricaţie a materialelor şi a obiectelor destinate să vină în contact cu produsele alimentare**”

***Condiţiile ce au impus elaborarea proiectului***

Prezentul proiect de Hotărîre de Guvern a fost elaborat în baza prevederilor Legii nr.10 din 3 februarie 2009 privind supravegherea de stat a sănătăţii publice şi a prevederilor Legii nr.78-XV din 18 martie 2004 privind produsele alimentare.

Concomitent vine să asigure realizarea Planului de acţiuni al Republicii Moldova privind implementarea Recomandărilor Comisiei Europene pentru instituirea Zonei de Liber Schimb Aprofundat şi Cuprinzător (ZLSAC) dintre Republica Moldova şi Uniunea Europeană, aprobat prin Hotărîrea Guvernului nr. 1125 din 14 decembrie 2010, Hotărîrii Guvernului nr. 308 din 29 aprilie 2011 pentru  aprobarea Regulamentului sanitar privind materialele şi obiectele destinate să vină în contact cu produsele alimentare şi Hotărîrii Guvernului Nr. 1026 din  28.12.2012 cu privire la aprobarea Planului naţional de armonizare a legislaţiei pentru anul 2013.

***Gradul de compatibilitate al proiectului de act normativ cu reglementările legislaţiei comunitare.***

Proiectul de act normativ a fost elaborat în contextul armonizării legislaţiei naţionale cu legislaţia comunitară orizontală referitor la siguranţa produselor alimentare. În acest sens acesta creează cadrul necesar de transpunere a prevederilor Regulamentului Parlamentului European şi al Consiliului nr. 1935/2004 din 27 octombrie 2004 privind materialele şi obiectele destinate să vină în contact cu produsele alimentare, şiRegulamentului (CE) nr. 2023/2006 al Comisiei din 22 decembrie 2006 privind buna practică de fabricaţie a materialelor şi a obiectelor destinate să vină în contact cu produsele alimentare.

***Principalele prevederi şi elemente noi ale proiectului.***

Anumite sectoare ale industriei au stabilit orientări de buna practică de fabricaţie (BPF), în timp ce altele nu au făcut acest lucru. În consecinţă, este necesar să se asigure uniformitatea în ceea ce priveşte BPF pentru materialele şi obiectele destinate să vină în contact cu produse alimentare.

Pentru a asigura această uniformitate, proiectul de Regulament conţine anumite norme pentru operatorii economici, producători de materiale şi obiectele destinate să vină în contact cu produse alimentare.

Normele se referă la necesitatea realizării şi menţinerii şi unui sistem eficient de control al calităţii propriilor operaţiuni de fabricaţie, elaborarea şi menţinerea documentaţiei adecvate pe suport de hîrtie şi în format electronic cu privire la specificaţii, formule de fabricaţie şi de transformare, diferite operaţiuni de fabricaţie executate, care sunt relevante pentru conformitatea şi siguranţa materialului sau a obiectului finit şi cu privire la rezultatele sistemului de control al calităţii, inclusiv respectarea cerinţelor reglementărilor sanitare generale şi specifice în domeniul materialelor şi a obiectelor destinate să vină în contact cu produsele alimentare, precum şi organizarea proceselor tehnologice de producere astfel, încît să asigure conformitatea materialelor şi a obiectelor finite cu normele aplicabile;

Prin acest proiect se urmăreşte transpunerea în legislaţia naţională a ultimelor amendamente aduse legislaţiei comunitare în domeniu şi realizarea liberei circulaţii a materialelor şi obiectelor care vin în contact cu alimentele.

Aprobarea proiectului în cauză va contribui în asigurarea consumatorului cu produse alimentare ambalate inofensive, la îmbunătăţirea situaţiei de protecţie a sănătăţii populaţiei, iar armonizarea cu legislaţia comunitară va contribui la promovarea exportului de produse alimentare autohtone, facilitarea comerţului regional şi internaţional.

Aprobarea prezentului proiect de act normativ va da împuternicirile necesare autorităţilor de implementare să asigure că agenţii economici din domeniul menţionat şi cel din sectorul alimentar se vor conforma prevederilor din proiectul prezentului act normativ.

***Fundamentarea economico-financiară***

Pentru implementarea prevederilor prezentei hotărîri costuri suplimentare de la bugetul de stat nu sunt prevăzute.

Cheltuielile aferente necesare pentru implementarea sistemului de BPF, perfecționarea continuă a angajaților, sistemelor de control de laborator a indicatorilor de calitate, implementarea standardelor de producere în cazul în care ultimile nu există si a cerinţelor obligatorii pentru operatorii din sectoarele respective vor fi suportate de operatorii economici.

***Elaboratorii proiectului***

Proiectul a fost elaborat de Ministerul Sănătăţii.

**Ministru Andrei USATÎI**